Fanch hag Erwan a vije  neuze o vale en o flijadur gant ar priñsezed, ha ne diskouezent kaout keuz ebet do breur yaouank. Bemdez e vije komzet a eurediñ: mes ar priñsezed a lâre bep tro penaos na vije eured ebet ken a vije kavet da bep hini anezhe ar votez o devoa kollet, pe graet dezhe pep a hini all heñvel-mat eus ar re a oa chomet gante. Setu ma oa nechet-bras ar baotred. Mes e-keit ma klaskont dre ar rouantelezh-holl kereer, aourfredour pe marichal da ober ul labour ken burzhudus, gwelomp petra eo deut da vezañ ar paourkaezh  Arzhur.